Listhaug mener oljen grønnvaskes bort: – Trist utvikling 
Statlige oljeorganer fjerner ordet «olje» fra navnet sitt. – Man prøver nærmest å skjule at man er en olje- og gassnasjon, sier Frps Sylvi Listhaug. Olje- og energidepartementet ble i år til Energidepartementet. Oljen er borte.  Frp-leder Sylvi Listhaug mener navneendringen er en del av noe større som hjemsøker vårt land. En språklig grønnvasking. En skam, eller noe pinlig, knyttet til oljen.  For departementet er ikke alene.    I årevis delte Oljedirektoratet ut pris for «Improved oil recovery». Prisen belønner aktører på sokkelen, og andre som er gode til å tømme olje- og gassfelt.  I år deler Sokkeldirektoratet ut «Improved recovery award».  Direktoratet og prisen er de samme, men oljen er borte fra begge navnene.    – Jeg synes det er en trist utvikling. Man prøver nærmest å skjule at vi er en olje- og gassnasjon. At man er litt flau over det, sier Listhaug.  – Trist utvikling Listhaug mener å se at ordet har forsvunnet fra skilt, dører, direktorater og festtaler. Statoil er for lengst blitt Equinor. Olje- og energidepartementet, Oljedirektoratet, Petroleumstilsynet har alle fått nye navn. Uten en dråpe olje. Og ikke minst:     Det heter ikke Norsk olje og gass – nå lenger. Heretter heter det: Offshore Norge Listhaug mener det er et trist navn for oljenæringens interesseorganisasjon. Hun mener organisasjonen vier havvindindustrien uforholdsmessig mye oppmerksomhet – på bekostning av oljenæringen. Som om de er «flaue over den delen av porteføljen sin».  Frp mener Offshore Norge bør bruke kreftene på å motvirke SVs innflytelse over Støre-regjeringens oljepolitikk.  – De virker nå mest opptatt av å prate om «tilkarringsindustrien», og å få tilgang på subsidier, i stedet for å løfte frem den viktigste næringen vår, som definitivt ikke trenger subsidier, men som bidrar med enorm verdiskaping til AS Norge.  Listhaug har tidligere rettet tilsvarende kritikk mot NHO.  – Men er det egentlig viktig hva disse aktørene heter?  – Det sender jo et signal. De som investerer i olje og gass, følger jo med på utviklingen. Og det vil jo være veldig synd for Norge hvis det blir skapt et inntrykk av at vi skal stenge ned. For vi må fortsette å lete etter mer olje og utvikle næringen videre.  – Investorer følger vel mest med på årsrapporter og lignende, som viser hvor mye for eksempel Equinor satser på henholdsvis olje og fornybar energi?  – Ja, jeg pleier å si at noen av disse selskapene snakker om alt mulig annet, og så tjener de penger som gress på olje og gass. – Men er det så dumt at det nå heter Sokkeldirektoratet? Gass er blitt viktigere, og de jobber også med lagring av CO₂, havvind og havbunnsmineraler?  Frps energipolitiske talsperson, Terje Halleland, svarer:  – Hadde dette vært ett enkelt tilfelle, ville det ha vært ingen grunn til bekymring. Men når du ser det som skjer i samfunnet i dag, er det jo en helt bevisst satsing på å fjerne ordet «olje». Det er det som bekymrer oss.  Diskuterte internt om det var grønnvasking Det er viktig for Ola Anders Skauby i Sokkeldirektoratet å presisere at det var Energidepartementet som bestemte at de skulle bytte navn, og hva det nye navnet skulle være.  – Navnet gjenspeiler fagkompetansen vår på kontinentalsokkelen. Det er de ressursene vi skal fortsette å utvikle videre, som olje og gass. Men også andre ting, som havvind, lagring av CO₂ og havbunnsmineraler.  Han reagerer på Listhaugs beskyldning om grønnvasking.  – Grønnvasking er å bevisst gi et falsk inntrykk av bedriften. Det nye navnet er jo mer beskrivende for hva vi holder med.  Skauby forteller at det var en diskusjon internt i direktoratet om navnebyttet på prisen «Improved recovery award» var grønnvasking.  – Hovedgrunnen til at vi bytter navn, er at vi også har vurdert gassutvinningsprosjekter.  Ikke flau over å jobbe med olje Direktør i Offshore Norge, Hildegunn T. Blindheim, sier de absolutt ikke er flaue over olje- og gassdelen av porteføljen sin.  – Det er flere år siden vi begynte å organisere bredere innen offshorenæringer. Så dette er noe vi har snakket om lenge.  Hun viser til at det gamle navnet Norsk olje og gass ikke dekket hele medlemsmassen deres, som også inkluderer bedrifter som blant annet med driver med havvind, CCS og havmineraler.  Blindheim mener det er naturlig at organisasjonen snakker mye om havvind. – Det er vår oppgave som bransjeorganisasjon å snakke om de mest utfordrende områdene for bransjen. 
Olje- og energidepartementet ble Energidepartementet. Frp-leder Sylvi Listhaug mener det er en språklig grønnvasking. Listhaug mener ordet "olje" har forsvunnet fra navn, og at organisasjoner vier fornybar energi for mye oppmerksomhet.  Ola Anders Skauby i Sokkeldirektoratet og Hildegunn T. Blindheim, direktør i Offshore Norge, avviser Listhaugs påstander. De sier de ikke er flaue over olje- og gassdelen.